Lees of skryf, kan hy nie – maar JR laat die klawers sing | Netwerk24
Lees of skryf, kan hy nie – maar JR laat die klawers sing
Deur Penelope-Ann Mabale 09 Oktober 2019 05:42
'n Outistiese tienerseun wat nie kan lees of skryf nie, is een van die musikante wat vanjaar sy musiektalent by die 22ste Macufe-fees (Mangaung African Cultural Festival) in Bloemfontein ten toon stel.
Jabulani Nkosi (15) agter die klawerbord.
Jabulani Nkosi (15), ook bekend as JR en oorspronklik van Oos-Londen, deel Vrydag en Saterdag 'n verhoog met onder andere Semito, Thandiswa Mazwai, Vusi Nova, Tshepo Tshola, Prince Kaybee, Jaziel Brothers, Allayen, Sjava en Mafikizolo wanneer hy by die hooffees optree.
Yolande Nkosi, JR se ma, sê hoewel hy sedert geboorte met sy kommunikasievaardighede sukkel en nie kan lees of skryf nie, is hy 'n meester as dit by die speel van klavier kom.
"Ek het vir hom vir sy sewende verjaardag 'n klawerbord gekoop en sedertdien floreer hy. Hy het nog nooit enige formele opleiding of klasse in klavier gehad nie. Hy het hom self leer speel en wil deur sy musiek bewusmaking oor outisme skep."
Volgens Yolande hoef JR net een keer na 'n liedjie te luister en dan kan hy dit volledig speel.
Hulle tree ook gereeld as 'n duo op – JR op die klawerbord en sy as sangeres – en hulle toer ook oor die land heen om mense bewus te maak van outisme.
Die ma-en-seun-duo, ook bekend as Simplicity, doen verskeie musiekgenres, insluitend jazz en Afro-soul.
Volgens Nkosi is JR versot op die ontslape Michael Jackson, maar hou ook baie van Hugh Masekela, Ringo Madlingozi en Freshlyground.
JR was ook deel van 'n advertensieveldtog op DStv oor bewusmaking oor outisme.
Hy tree gereeld by kunstefeeste op en het vanjaar by die Nasionale Kunstefees in Makhanda (Grahamstad) 'n prys gekry.